Vrou (83) in Paarl-Oos vermoor(Argieffoto: SA Polisie) ’n 83-jarige vrou is Woensdagaand gedurende vermoedelik ŉ huisroof in Paarl-Oos in die Wes-Kaap vermoor. Nog ’n vrou (53) is gedurende die voorval vasgebind. Kapt. FC van Wyk, woordvoerder van die polisie, sê die voorval het tussen 21:30 en 22:00 by ’n huis in Elricheslot plaasgevind. Twee verdagtes het toegang tot die huis verkry waarna hulle ná die moord met persoonlike besittings waaronder twee selfone, ’n televisie en ’n naaimasjien in ’n onbekende motor op die vlug geslaan het. Die vasgebinde vrou kon daarna slaag om haarself los te wikkel waarna sy die paniekknoppie gedruk en te hulp gesnel is. Die polisie ondersoek ’n saak van moord en huisroof. Niemand is nog in verband met die voorval in hegtenis geneem nie. Enigiemand met inligting rakende die voorval word versoek om kapt. Auckland Losper by 082 469 1509 of die misdaadstopnommer by 08600 10111 te kontak.